Romana Didulo

Romana Didulo (s. 5. marraskuuta 1974 Filippiinit) on filippiiniläissyntyinen, Kanadassa vuodesta 1990 asunut kulttijohtaja ja salaliittoteoreetikko. Hän on yhdistellyt QAnon-uskomusjärjestelmän ja suvereenien kansalaisten liikkeen näkemyksiä rokotevastaisiin salaliittoteorioihin. Didulo on seuraajiensa mukaan Kanadan kuningatar. Hän on itse väittänyt juurtensa olevan Arcturus-planeetalla. Hän on väittänyt toimivansa korkeimpien jumalolentojen ohjauksessa tuodakseen rauhaa ja vaurautta. Didulo ja hänen kannattajansa ovat usein käyttäneet väkivaltaa lietsovaa retoriikkaa.
Didulon isä kuoli vuonna 1984 ja äiti vuonna 1985. Didulo muutti Vancouveriin vuonna 1990. 2000-vuosikymmenellä hän johti Global Solution Canadaa, jonka tarkoitus oli auttaa töitä Kanadasta haluavia ihmisiä eri puolilta maailmaa. Hän perusti kaksi muuta sittemmin kaatunutta yritystä. Vuonna 2020 Didulo perusti johtamansa, marginaaliseksi jääneen Canada 1st Party of Canadan, jonka päätavoitteisiin kuului globalistien ja kommunistien eliminoiminen. Didulo väitti olevansa Kanadan valtionpäämies ja ylikomentaja. Hänen mukaansa hänen väitettään asemastaan tukivat vaikutusvaltaiset sotilastahot Yhdysvalloissa ja muualla. Hän aloitti viestinnän Telegramissa helmikuussa 2021 ja nimitti kannattajiaan digitaalisotureiksi. Enimmillään Didulon Telegram-kanavalla oli noin 73 000 seuraajaa joulukuussa 2021, minkä jälkeen seuraajamäärä laski voimakkaasti. Didulo sai kannustusta QAnon-vaikuttajilta, julistautui kuningattareksi ja väitti syrjäyttäneensä Kanadan laillisen hallinnon. Didulo väitti vapauttaneensa kannattajansa laskuista ja veloista, mikä johti siihen, että jotkut seuraajista menettivät asuntonsa, autonsa tai muuta omaisuuttaan.
27. marraskuuta 2021 Didulo oli pidätettynä terveydenhuollon työntekijöiden uhkailusta, ja 3. joulukuuta 2021 hänen seuraajansa pidätettiin tyttärensä kouluun kohdistetuista uhkauksista. Tammikuussa 2022 Didulo alkoi läheisimpien kannattajiensa kanssa kiertää Kanadaa matkailuautoissa. Helmikuussa 2022 Didulo liittyi seuraajiensa kanssa Freedom Convoy -tapahtumaan, jossa hän vaati vaalien lopettamista ja poltti Kanadan lipun. Huhtikuussa 2022 Didulo yritti seuraajiensa kanssa kolmesti päästä Yhdysvaltain puolelle, mutta pääsy kiellettiin. 22. elokuuta 2022 hän yritti kannattajineen pidättää poliiseja Peterborough’ssa Ontariossa. Kultti syytti poliiseja rikoksista ihmisyyttä vastaan, mutta tilanne johti kuuden kannattajan pidätyksiin.
Syyskuussa 2023 Didulo asettui kannattajineen Saskatchewanin Kamsackiin, mutta heidät vietiin sieltä poliisisaattuessa pois päivän kuluttua satojen paikallisten noustua kultin läsnäoloa vastaan. Tämän jälkeen kultti asettui hylättyyn kouluun Saskatchewanin pienessä Richmoundin kylässä. Käyttämättömän rakennuksen omistaja oli itse kutsunut kultin sinne ja ryhtyi sen puolestapuhujaksi. Hän sai myöhemmin pahoinpitelysyytteen. Richmoundin asukkaat osoittivat mieltään Diduloa ja tämän kannattajia vastaan. Didulon kannattajat puolestaan uhkasivat julkisilla teloituksilla kyläyhteisön jäseniä, jotka eivät alistuneet Didulon määräyksiin. Kultin netissä julkaistussa videossa rikottiin paloturvallisuussäädöksiä, mikä johti väliintuloon ja kultin siirtymiseen Fox Valleyn kylään 11 kilometriä Richmoundista itään. Pian Didulo kuitenkin palasi kannattajineen Richmoundiin.
Uskomukset.
Didulo ei ole laatinut muodollista doktriinia vaan julistanut asetuksia, jotka hänen mukaansa ovat hänen ”kuningaskuntansa” lait. Hänen puheissaan ja läheisimpien kannattajiensa ”uutislähetyksissä” on esitetty QAnon-pohjaisia, conspirituality- ja New Age -henkisiä, rokotevastaisia, maahanmuuttovastaisia sekä seksuaali- ja sukupuolivähemmistöjen oikeuksien vastaisia näkemyksiä. Liike on myös yleisesti hallinnon, instituutioiden ja niin kutsutun valtamedian vastainen.
Didulo ihannoi vahvoina pitämiään johtajia, kuten Donald Trumpia, Vladimir Putinia ja Rodrigo Dutertea. Didulolla on väitteensä mukaan maan ulkopuolinen alkuperä ja yliluonnollisia voimia, kuten kyky parantaa sokeus ja levitoida. Väitteensä mukaan Didulo voi syödä vain kalaa, koska muiden eläinten lihan syöminen aiheuttaisi kykyjen ja muinaisen viisauden menetyksen sekä vähintään kuukauden kestävän kyvyttömyyden liikkua. Didulo suhtautuu kielteisesti maahanmuuttoon ja on antanut kannattajilleen luvan ampua lapsia rokottavia terveydenhuollon työntekijöitä sekä tiettyihin rikoksiin syyllisiksi väitettyjä maahanmuuttajia. Kultin jättäneiden mukaan Didulo on uhkaillut myös seuraajiaan toistuvasti tappamisella ja kohdistanut jäseniin jatkuvaa kaltoinkohtelua.
Didulo on sanallisesti tukenut poliisin, poliitikkojen ja vastustajiensa murhaamista sekä rakennusten räjäyttämistä.